
 
   [image: cover]
 


Lovord om bestselgerforfatteren Susan Mallery



Det rette valget

«Mallery har skrevet en følelsesmessig tilfredsstillende og tvers igjennom engasjerende bok.»

–Booklist



Fordi jeg vil

«Mallery blåser liv i et tidligere par som håper på en ny sjanse.»

–RT Book Reviews



Alt eller ingenting

«Bestselgerforfatteren Mallerys første bok i serien om søstrene Titan trekker leseren inn i et fengslende persongalleri… Reisen deres er herlig lesning.»

–Publishers Weekly



Søte kyss

«Mallery er i førsteklasses form når hun portretterer opprørte og sta personer og deres følelsesmessige utvikling. Denne historien byr på drama og traumer i overflod.»

–RT Book Reviews



«Jeg kan sterkt anbefale Søte Kyss, særlig til lesere som vil ha historiene krydret med latter og het romantikk.»

–The Romance Reader



Søte drømmer

«Underholdende, inderlig og fantastisk romantisk; Søte drømmer handler om den perfekte romansen.»

–Joyfully Reviewed


SUSAN MALLERY

Kjærlighetens pris

OVERSATT AV Kati Indrefjord


KAPITTEL 1

Det hadde tatt henne fire måneder, og hun hadde innkassert alle tjenester noen noen gang hadde skyldt henne, det hadde krevd en kasse med kostbar skotsk whisky og en date med en klengete privatdetektiv som hadde gjort den tabben å tro at «date» betydde «sex». Et kne opp i skrittet hadde hjulpet ham over den illusjonen. Til slutt hadde Dana Birch fått tak i mannen hun ville ha.

Hun sto i heisen opp til Garth Duncans toppleilighet og smilte ned mot papirene hun holdt i hånden. Papirer som gjorde krav på hans nærvær på politikammeret i Dallas. Papirer som fortalte at Garth kom til å få en riktig dårlig dag. Hun for sin del var særdeles fornøyd.

–Den rottesniken, den jævla gnageren, mumlet hun mens hun gikk ut av heisen og bort til ytterdøren hans. –Du trodde du var så smart. Du trodde du kunne gjøre akkurat som du ville uten at det fikk konsekvenser. Du trodde du kunne skade vennene mine.

Hvis livet hadde vært perfekt, ville han motsette seg å følge henne, slik at kunne true ham med pistolen. Kanskje komme i skade for å skyte ham. Hvis han bare hadde vært typen som ga etter når myndighetene sto i veien for ham. I fantasiene hennes kom han til å skjelve og be om nåde. Det var ikke like bra som å se ham blø, men det kom på en god andreplass. Dessverre var Garth snarere typen til å ha en latterlig dyr advokat som levde for å saksøke politiet. Ikke at en slik toppadvokat ville være til stor hjelp i dag.

–Du er så til de grader min, Garth, sa hun og banket på.

Det tok noen sekunder før han åpnet, og hun brukte dem til å nyte forsmaken på suksessen. Hun hadde jobbet hardt for å klare å knekke Garth, og det hadde vært verdt hver eneste time med graving i dokumenter, med å følge opp spor og vente på å ha flaks. Det var hans egen feil, tenkte hun fornøyd. Han hadde plaget folk hun brydde seg om. Det var det ingen som gjorde uten å føle hennes vrede.

Ytterdøren åpnet seg. Hun smilte da hun så Garth stå halvveis skjult bak døren. Kanskje han faktisk var redd, tenkte hun med et streif av forakt.

Hun rakte fram papirene. –God morgen. Vi skal ta oss en liten tur ned i byen.

–Skal vi det? spurte han og åpnet døren helt, så hun fikk se hele ham. –Får jeg lov til å kle på meg først?

Dette var en uventet vri, tenkte Dana dystert idet hun iakttok håndkleet rundt halsen hans, som skjulte brystet, og det andre som var viklet rundt livet på ham. Han var dryppende våt og hadde nettopp kommet fra dusjen. Det mørke håret sto opp i svarte tupper, og han så ut som om han moret seg.

–Du vet i alle fall at jeg ikke er bevæpnet, sa han muntert.

–Jeg hadde ikke vært redd deg om du var det.

–Det er fordi du ikke vet hva jeg er i stand til, betjent Birch. Hva blir det til? Skal jeg sprade naken gjennom gatene, eller får jeg ta på meg klær?

Han lød selvsikker, som om han visste at hun ikke ville ta ham med iført håndkle, og det var sant nok. Pokker ta ham. Hun likte å ha herredømmet over situasjonen selv.

–Kle på deg, sa hun motvillig. –Men jeg må være i samme rom og se til at du ikke forsøker å stikke av.

Han blunket faktisk til henne. –Naturligvis. Den ene grunnen er like god som den andre.

Ergrelsen bølget gjennom henne. Instinktivt la hun høyre hånd på våpenet sitt. –Morsomt, glefset hun. –Jeg har ingen interesse av å se den knoklete rumpa di. Eller noen annen del av deg.

Han smilte litt. –Du kan gjerne se på, Dana. Det er greit for meg.

Han ertet henne, forsøkte å få henne ut av balanse. Hun fokuserte på grunnen til at hun var her.

–Slå så mange vitser du bare vil, sa hun. –Jeg har de bevisene jeg trenger.

–Nei, det har du ikke, sa han lavt og illevarslende mildt. –Hvis du hadde det du trengte, ville du arrestert meg, ikke kalt meg inn til avhør. Bare innrøm det, Dana. Du er ikke i nærheten av å kunne ta meg for noe. Dette er en fisketur for din del.

Hun visste at det ville svekke hennes stilling å reagere med vold, men hun hadde fryktelig lyst til å slå til ham.

–Det er nå jeg begynner å kjede meg for alvor, sa hun og lot armen falle. –La oss bli ferdige med dette.

–Med den delen der du ser meg naken?

Hun gikk inn i leiligheten og himlet med øynene. –Ja, så heldig jeg er. Har du vært portrettert i Arrogance Monthly ennå?

–Jeg har vært forsidegutt.

Han lukket døren bak henne og gikk foran henne gjennom den store leiligheten.

Stuen var kolossal. Hun ville sikkert fått plass til sin egen leilighet og fem av naboleilighetene i dette rommet. Vinduene som gikk fra gulv til tak, hadde utsikt over det meste av Dallas. Ikke at hun var interessert i den slags.

Hun fokuserte igjen på mannen som sto foran henne, og skar en grimase da solen traff ryggen hans og viste fram arrene som gikk på kryss og tvers i huden.

Noen av dem var bare tynne striper, men de fleste var tykke og oppsvulmede, som om huden var blitt skåret opp om og om igjen. Det krympet seg litt i magen hennes, men ansiktstuttrykket forandret seg ikke.

Hun visste det mest grunnleggende om Garth Duncan. Han var rik –uhyggelig rik, han eide flere titalls firmaer, og han vasset i penger. Han hadde startet i oljebransjen, og mens han var i Sør-Amerika –utvilsomt i ferd med å plyndre en urørt del av verden –hadde noen rasende innfødte tatt ham til fange. De hadde holdt ham og en kollega fastbundet ute i jungelen i en måned, med bind for øynene, og utsatt dem for daglig tortur.

Blikket hennes gled ned til de lange, muskuløse beina hans. Hun så noen bleke arr der også, men dem var det en kirurg som hadde laget. Begge beina til Garth var blitt brukket mens han var fanget. Vennen hans hadde båret ham i sikkerhet.

Hvis bare Garth hadde omkommet den gangen, tenkte Dana, men uten større overbevisning. Da ville han ikke ha plaget vennene hennes. Men han hadde overlevd. Han hadde kommet hjem igjen, og blomstret opp.

Hun fulgte etter noen skritt bak ham mens han gikk inn på et digert soverom, og fortsatte inn på et bad som var på størrelse med en kolonialbutikk. Som førte videre inn til et sånt utspekulert skapsystem i mørkt tre. Klærne hang sirlig sortert etter farge. Skoene sto pent oppstilt på hyller.

Hun lente seg mot dørkarmen uten å ta blikket fra ham. –Når som helst.

Det mørke blikket hans festet seg i hennes. Det virket som om han moret seg, og det irriterte henne. Men når etterforskningen kom i gang, ville holdningen hans endre seg. Hun skulle hanke ham inn. Det var nok akkurat nå.

Smilet hans vendte tilbake. Han løsnet håndkleet fra skuldrene og lot det falle ned. –Hvis du ikke har noe spesielt du skal rekke på de neste par timene, kunne vi jo ha litt moro med at jeg ikke har klær på meg.

–Timer? Vær så snill. Du er heldig hvis du klarer seks minutter. Slutt å leke nå, Garth. Jeg har en lang dag foran meg. Verden dreier seg ikke bare om deg, selv om du kanskje tror det.

–Som du vil, Birch.

Han slapp håndkleet han hadde hatt rundt livet.

Hun fortsatte å se på ansiktet hans. For det første var hun ikke det spor interessert i ham, og for det andre var hun på jobb. Hun var stolt av jobben sin og det hun gjorde for lokalsamfunnet. Byens befolkning betalte ikke lønnen hennes for at hun skulle glo på slike som Garth Duncan.

–Nei? spurte han der han sto uten en tråd, og strakte armene ut til sidene. –Det er bare å forsyne seg.

Hun lot som om hun gjespet.

Han lo. En ekte latter som kanskje inneholdt litt motvillig respekt også. Av grunner hun ikke kunne forklare, ville hun smile tilbake. Som om de hadde en forbindelse. Som om de hadde noe felles. Som om de nesten likte hverandre, og kanskje kunne bli venner.

Dana snudde seg og gikk ut. –Kle på deg! ropte hun etter ham.

–Tenk om jeg har en pistol her inne? svarte han.

–Da får jeg gleden av å skyte deg.

Hun gikk bort til vinduet i soverommet og stirret ut på utsikten. Men hun så bare for seg ansiktene til venninnene sine. De tre søstrene som Garth prøvde å ta knekken på. Han hadde ikke vært tilfreds med forsøket han hadde gjort på å ødelegge firmaet til Lexi og stiftelsen til Skye. Han hadde faktisk prøvd å drepe Izzy. Hva var det hun tenkte på når hun sto der og smilte til ham?

Garth var fienden. Han var ond. Hun skulle sørge for at han ble sittende inne ganske lenge.

Fem minutter senere kom han spaserende inn på soverommet. Han hadde på seg en dress som antagelig kostet mer enn det hun tjente på et par måneder.

–Da stikker vi, sa hun. –Vi kan ta min bil.

–Jeg ringer til advokaten min på veien. Hun møter oss på politistasjonen.

–Du kan ringe til nasjonalforsamlingen eller til Gud for min del, sa hun og pekte mot gangen. –Ut.

I stedet for å sette kursen mot stuen, tok han noen skritt mot henne. I et halvt sekund lurte Dana på om han faktisk hadde hatt et våpen på soverommet. Hun grep etter pistolen sin.

–Jeg prøvde ikke å drepe henne, sa Garth. –Jeg hadde ikke noe å gjøre med det som skjedde med Izzy.

–Det er ikke meg du trenger å overbevise, sa Dana.

–Du er politi. Se på meg, Dana. Si om du tror jeg lyver, sa han og stirret henne inn i øynene. –Jeg forsøkte ikke å drepe Izzy. Det var ikke jeg som sto bak eksplosjonen. Jeg har aldri vært ute etter å ta henne.

Han sto altfor nær, tenkte hun. Hun var ikke redd for at han skulle gå løs på henne, men hun følte seg ubekvem. Hva var det som skjedde her?

Motvillig tok hun et skritt bakover.

Han løy. Dette kunne ikke være sant. Men stemmen i hodet hennes som pleide å advare henne om at noen prøvde å lure henne, sa ingenting nå.

–Du gjorde sikkert ingenting av det, sa hun og grep ham i armen mens hun gikk i retning gangen. –Du er sikkert helt uskyldig.

Han bare smilte.

Han kunne ha revet seg løs fra henne, men det gjorde han ikke, og dermed måtte hun gå arm i arm med ham. Hun kjente kroppsvarmen hans, musklene, det myke stoffet i den stilige dressen.

–Ikke tøys med meg, knurret hun.

–Jeg har ikke sagt et ord.

Hvorfor syntes hun da at situasjonen var så ubehagelig?

Svakhet var forbudt, sa hun til seg selv. Både overfor ham og overfor alle andre.

*

–Vær så snill, si at de kom med trusler før jeg kom hit, sa Mary Jo Sheffield mens hun og Garth gikk mot bilen hennes. –Jeg klør i fingrene etter å gå til søksmål.

Advokaten hans –en blondine i førtiårene som så vidt rakk ham til skulderen –så ut som om hun var besatt. Hun kjente lukten av blod like godt som en hai, og det var en av grunnene til at han benyttet hennes tjenester.

–Beklager å skuffe deg, sa Garth mens han ventet på at hun skulle låse opp Mercedesen sin. –De var riktig høflige, og de kontaktet ikke pressen.

Mary Jo rynket på nesen. –Si at noen slo deg eller truet med å slå. Si at de mishandlet katten din da de hentet deg. Jeg må ha noe å jobbe med her.

–Jeg har ikke katt, sa Garth.

–Det er så få menn som har det. Jeg har aldri forstått hvorfor. Katter behandler sine eiere nedlatende, og jeg har lagt merke til at menn stadig faller for kvinner som behandler dem dårlig, sa Mary Jo og smilte bredt. –Unnskyld meg. Sier du at jeg ikke kan gå til sak mot politikammeret i Dallas?

–Jeg sier at jeg ikke kan hjelpe deg med å bygge en sak.

–Pokker.

Hun låste opp bilen, og Garth gled inn på passasjersetet.

Han hadde blitt avhørt i nesten seks timer. Mary Jo hadde vært til stede hele tiden, bortsett fra den første halvtimen. Han hadde fått kaffe, smørbrød og rikelig med pauser. Det hadde gått så lett… altfor lett.

Dana Birch ville blitt forskrekket hvis hun hadde visst det, tenkte han og frydet seg over tanken på at hun skrek til en eller annen intetanende politibetjent som ikke hadde hengt opp Garth etter tommelfingrene og slått ham med et rør. Hadde hun fått viljen sin, ville han blitt torturert til han tilsto, og brent på bålet. Hvis hun hadde kjent ham, ville hun visst at tortur ikke fikk ham til å snakke. Heldigvis for ham var det ikke Dana som hadde ansvar for hvordan strafferetten skulle håndheves i Texas.

–Hva med politikvinnen? spurte Mary Jo. –Dana Birch. Kan jeg få tatt henne? Hvorfor var det hun som hentet deg? Hun hører ikke engang til politikammeret i Dallas. Hun er fra Titanville. Det er ett eller annet som foregår her. Kanskje jeg kan få henne suspendert.

–La Dana være i fred, sa han da de kjørte ut fra garasjen.

Mary Jo kikket på ham med hevede bryn. –Dana? Kjenner du henne?

–Vi har møtt hverandre.

–Ikke si at du ligger med henne, Garth. Si at dette ikke er noe personlig.

Han humret. Det var personlig, men ikke på den måten advokaten hans mente. –Vi har ikke noe forhold. Vi er ikke venner engang. Hun er…

Dana var venninnen til halvsøstrene hans. Politibetjent i byen der moren hans bodde. Hun var irriterende, sta og fast bestemt på å ta ham.

–Hun er en venn av familien, sa han omsider.

–Jeg visste ikke at du hadde familie.

–Jeg er mer typen som ble klekket ut?

Hun sukket. –Greit. Jeg skal ikke saksøke Birch. Men si at hun skal holde seg unna meg. Hun gjør ting vanskelig. Jeg har hatt med henne å gjøre tidligere. Jeg kjenner typen. Hun er ærlig og lojal. Du vet hvor irriterende de to egenskapene kan være.

Det visste han. En gang hadde han hatt tro på de egenskapene. Men i det siste hadde han vært mer opptatt av resultater. En holdning som hadde kostet ham mye, men sørget for at det ble gevinst. Og akkurat nå var det bare det å vinne som betydde noe for ham.

–Jeg har lånepapirene klare, sa Mary Jo. –Ikke for å gjenta meg selv, men du er helt sinnssyk. Jed Titan kommer aldri til å godta de lånevilkårene. Selv om han skulle trenge pengene, vil han ikke ta imot dem fra deg.

–Han kommer ikke til å vite at det er meg.

–Han kommer til å ha en mistanke.

–Men han har ikke noe valg. Jeg fortsetter å kjøpe opp selskapet hans. Aksjeeierne begynner å bli nervøse. De vet at jeg er interessert, men de vet ikke hva som er mitt endelige mål. Og det er slik jeg vil ha det. Jed har fått mye negativ omtale i pressen i det siste. Bare de antydningene om en anklage for forræderi kostet aksjeeierne hans en god del da aksjekursen sank.

Mary Jo så på ham før hun rettet blikket mot veien igjen. –Jeg synes det er interessant at prisen på aksjene til Jed falt akkurat da du ville kjøpe dem.

–Merkelig at alt har fungert på den måten.

–Jeg håper ikke du har brutt loven.

–Jeg har på ingen måte overtrådt retningslinjene eller reglene på børsen.

–Hold det i gråsonen, rådet advokaten.

Han hadde vært langt utenfor gråsonen, men ikke på en måte som kunne spores tilbake til ham. De fleste angrepene hans mot Titan-familien hadde vært mer subtile. Det gjorde det hele mer interessant.

–Og hva skjer nå? spurte Mary Jo. –Hvis jeg har lyst til å vite det?

–Jeg går på jobb og kommer i gang med dagen.

Hun kikket på ham igjen. –Så du har ikke tenkt å fortelle meg hva det er som egentlig foregår?

–Nei.

Hun trengte ikke vite om planen hans om å knuse Jed Titan, eller at Jed var hans far. Det ville bli kjent før eller siden. Han ville bli omtalt som den uekte Titan-sønnen, men når det kom så langt, kom han til å eie Jed med hud og hår. Han kom til å ha ødelagt sin far, og tatt alle eiendommene hans i besittelse. Han kom til å ha vunnet.

Hun parkerte utenfor høyblokken der han bodde, og så på ham. –Du er yndlingsklienten min, vet du.

–Jeg er den eneste klienten din, sa han. Mary Jo jobbet bare for ham. Det hadde kostet ham noen millioner å få henne ut fra det prestisjefylte advokatfirmaet hun jobbet i, men hun hadde vært verdt hver cent.

–Jeg vil ikke se deg i fengsel, sa hun. –Du skremmer meg, og jeg er ikke så lett å skremme.

–Ikke vær redd for det.

Hun trakk pusten dypt. –Dana er tøff. Pågående og uredd. Omtrent som deg. Hvis hun tror at hun har noe på deg, slipper hun deg ikke før hun har tatt deg. Du må ikke undervurdere henne.

–Hun høres ut som en verdig motstander.

–Dette er ikke noen lek, sa Mary Jo.

Han smilte og gikk ut av bilen. –Visst er det det. Men ta det med ro. Jeg vinner alltid.

*

Dana studerte det blå stoffet på sofaen sin. Ikke fordi det var så interessant, men det virket mye lettere å tenke på sofatrekk enn å snakke med kvinnen som satt rett overfor henne. Men ettersom stillheten trakk ut, måtte hun se på venninnen.

–Det gikk ikke så bra, innrømmet Dana. Hun likte dårlig å si det, nesten like dårlig som hun likte å gjøre feil. –Jeg hentet ham inn, og de avhørte ham i flere timer.

–Og? spurte Izzy ivrig.

–Og de fikk ikke noe ut av ham. Han var vennlig og samarbeidsvillig, og han hadde ingenting å melde.

Izzy smilte. –Ja!

Dana stirret på henne. –Du vet at dette er mannen som sto bak ulykken som nesten tok livet av deg.

–Det er han ikke, sa Izzy og lente seg framover i stolen. –Han har ikke gjort det, Dana. Jeg vet at han ikke gjorde det.

–Hvordan vet du det? Fordi han sa det?

–Delvis. Og fordi Nick tror på ham.

Og det var problemet, tenkte Dana ergerlig. Nick var en bra kar. Han kjente Garth bedre enn noen annen.

–Jeg vil ha mer, sa Dana bestemt.

–Jeg vil stole på ham.

–Det at man ønsker noe, betyr ikke at det blir slik.

–Ikke det å benekte noe heller.

–Jeg skal få tatt ham, det sverger jeg på, knurret Dana. –Jeg vet ikke helt hvordan, men jeg skal komme på noe.

–Hvis han er skyldig, sa Izzy advarende. –Bare hvis han er skyldig.

Izzy var den yngste at Titan-søstrene. Lexi, den eldste, hadde gått på skolen sammen med Dana. Skye var et år eldre enn Izzy. De hadde vokst opp i et velstående hjem, men Dana ville ikke bruke det mot dem. De var familien hennes. De brydde seg om henne, og hun ville gjøre hva som helst for dem. Om det så var å ta knekken på halvbroren deres.

For omtrent ni måneder siden hadde Lexi fått økonomiske problemer med spaet hun drev. Etter at hun hadde lånt penger til å utvide virksomheten, var lånet på to millioner dollar blitt krevd innløst i løpet av tre uker, og hun hadde knapt med tid til å skaffe pengene. Noen uker senere hadde den veldedige stiftelsen til Skye blitt anklaget for å drive hvitvasking av penger. Faren deres hadde også fått problemer. Veddeløpshestene hans hadde testet positivt på dopingmidler. I løpet av våren og sommeren hadde det hele bare blitt verre, og kulminerte i en eksplosjon på oljeplattformen der Izzy jobbet. I en periode hadde hun vært blind etter skadene hun fikk.

Den som sto bak alt sammen? En rasende Garth Duncan.

Det betydde ikke noe for Dana om han forsøkte å knekke Jed. Den gamle mannen hadde vært grusom mot Garth. Søstrene hans, derimot, skulle ingen røre. Bortsett fra at Garth ikke oppfattet det på samme måte som Dana.

–Jeg skulle ønske jeg kunne få arrestert ham, sa Dana. Hun ville vært tilfreds hvis hun kunne satt håndjern på Garth. –Eller skyte ham.

–Vent litt, sa Izzy og sendte henne et misfornøyd blikk. –Det er broren min du snakker om. Jeg vet at han har gjort mye galt, men han sverger på at han ikke hadde noe med eksplosjonen å gjøre, og jeg tror på ham.

Det var ikke Izzys feil, sa Dana til seg selv. Izzy hadde vokst opp i isolasjon fra den virkelige verden. Hun trodde ikke på at folk kunne være onde. Men magefølelsen til Dana var litt enig med henne, og det ergret henne enda mer. Hun ville ikke ha noen nyanser i spørsmål som angikk Garth.

–Dere rikfolk elsker å rotte dere sammen, mumlet Dana.

–Jeg er ikke rik.

–Det blir du så snart fondet ditt blir frigjort, sa Dana og lente seg tilbake mens hun lukket øynene. –Jeg er omgitt av rikfolk. Hvordan gikk det for seg?

–Du er glad i oss, slo Izzy fast.

–Sant nok. Du og søstrene dine er de beste vennene jeg har, og det viser bare hvor raus og forståelsesfull jeg er.

Izzy lo. –Var Garth overrasket over å se deg?

Dana åpnet øynene og rettet seg opp. Det var bedre å snakke med Izzy enn å huske Garth der han sto naken og dryppende våt. –Han taklet det fint.

Ikke bare fint. Han hadde virket helt uberørt, ikke det minste skremt, og nesten… ja, nesten…sjarmerende.

Hva var det nå med det? Hun syntes ikke mannfolk var sjarmerende, særlig ikke mannfolk som ham. Han var en irriterende, egoistisk, målrettet drittsekk som hadde såret mennesker hun var glad i. Ikke sjarmerende. Aldri sjarmerende.

Det banket på døren hennes.

Hun spratt opp og var takknemlig for avbrytelsen mens hun gikk gjennom det lille rommet. Da hun hadde åpnet begge låsene, slapp hun Lexi og Skye inn i leiligheten.

–Det er faktisk kaldt ute, sa Skye og tok av seg jakken. –Jeg er så klar for vinteren.

Dana smilte. –Det er atten grader ute.

Lexi la hånden på den gravide magen sin. –Jeg er helt tilhenger av litt kjøligere vær, sa hun og grep Dana i armen. –Fikk du tatt ham? Er han i fengsel og blir utsatt for unevnelige ting?

–Nei. Han ble avhørt, og så sluppet ut.

–Pokker.

–Det er bra, sa Izzy og reiste seg for å gi begge søstrene en klem. –Jeg lover. Sett dere ned nå. Jeg har noe å fortelle.

Skye og Lexi snudde seg mot Dana. –Hva er det nå hun har gjort? spurte Skye.

Dana løftet hendene. –Dette er ikke min fest. Jeg har bare et nøytralt sted å samles. Men dere kan kanskje passe på å trekke pusten dypt. Dette blir en opplevelse.

Lexi og Skye så mistenksomt på hverandre før de satte seg i sofaen. Dana ble stående ved døren. Hun regnet med at erklæringen fra Izzy ville få det til å smelle. Dette ville hun se.

Izzy ristet på hodet og strøk fingrene gjennom det krøllete håret. –Jeg har en erklæring å komme med, begynte hun.

–Det har vi skjønt, sa Lexi og la hånden beskyttende over magen. –Hva er det?

–Det har med Garth å gjøre. Som dere vet, snakket jeg med ham rett før Nick og jeg ble sammen igjen. Han stilte seg på Nicks side og tok ansvar for det som hadde skjedd.

–Det burde han, glefset Skye. –Han gikk inn for å ødelegge alt dere to hadde jobbet mot. Jeg blir så rasende.

–Unnskyld meg, sa Izzy. –Nå var det jeg som snakket. Mens jeg snakket med Garth, fikk jeg en åpenbaring. Det gikk opp for meg at han er i slekt med oss. Ja, jeg har visst om det en stund, men før var det bare ord. Det betydde ingenting.

Lexi så på Dana. –Hvor fører dette hen?

–Jeg forholder meg nøytral.

Lexi snudde seg mot Izzy igjen. –Hva er poenget ditt?

Izzy smilte. –Vi har prøvd i flere måneder å vinne over ham, og det har ikke fungert. Strategien vår er helt feil. Vi bør ikke slåss mot ham. Vi bør beskytte ham mot seg selv. Det var det jeg ville si til dere. Garth er broren vår, og det er vårt oppdrag å få ham inn i familien. Vi skal redde ham.

Skye og Lexi glodde på søsteren sin. Øynene deres var store av forskrekkelse, og de måpte.

Dana la armene over kors og ristet på hodet. –Velkommen til showet.

insertSpan.js
// Small Javascript that will insert a span-element into every header 
// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
  clsElementList=document.getElementsByTagName('div');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;






